ນາຍົກຣັຖມຸນຕີ ໂຕໂກ ຮຽກຮ້ອງ ທີມບານເຕະແຫ່ງຊາດ ກັບຄືນ ປະເທດໂດຍທັນທີ
ຂ່າວອື່ນໆ: ອັຟການີສຖານຈະຮັບຜິດຊອບສູນກັກຂັງ ໃນ ຖານທັບອາກາດບາກຣາມ; ຜູ້ນຳສູງສຸດອິຣ່ານຮຽກ ຮ້ອງໃຫ້ຣັຖບານເອົາບາດກ້າວ ແຂງແຮງຕໍ່ພວກປະທ້ວງ, ຄວາມ
ນາຍົກ ລມຕ ຂອງປະເທດໂຕໂກກ່າວວ່າ ທີມບານເຕະແຫ່ງຊາດຂອງໂຕໂກ ຕ້ອງກັບຄືນປະເທດໂດຍທັນທີ ແລະບໍ່ປະກອບສ່ວນໃນການແຂ່ງຂັນຊີງຂັນແຊ້ມກີລາບານເຕະຂອງອະຟຣິກາ ຊື່ງມີກຳໜົດເລີມຂື້ນໃນມື້ນີ້ ທີອັງໂກລານັ້ນ ທ່ານ Gilbert Houngbo ໄດ້ທຳການປະກາດດັ່ງກ່າວໃນມື້ນີ້ ທີ່ນະຄອນຫລວງໂລເມ ສອງມື້ຫລັງຈາກມີການດັກສະກັດໂຈມຕີລົດບັສ ຂອງທີມຊາດໂຕໂກ ໃນວັນສຸກຜ່ານມາທ່ີພາໃຫ້ມີຜູ້ຄົນເສັຍຊີວິດໃນເຂດ Cabinda ຂອງອັງໂກລາ ນາຍົກ ລມຕ ໂຕໂກກ່າວວ່າ ຖ້າຫາກທີີມໂຕໂກເຂົ້າແຂ່ງຂັນພາຍໃຕ້ທຸງຊາດຂອງໂຕໂກ ມັນກໍຈະເປັນ ການຕາງໜ້າທີ່ບໍ່ຖືກຕ້ອງ ທີມ Togo ໄດ້ກ່າວໃນຕອນແລງວານນີ້ວ່າ ຕົນວາງແຜນຈະເຂົ້າແຂ່ງ ຂັນຕໍ່ໄປ ເຖິງແມ່ນວ່າຣັຖບານໂຕໂກໄດ້ຮຽກທີມກັບຄືນປະເທດກໍຕາມ ລົດບັສຂອງທີມໂຕໂກ ໄດ້ຖືກດັກສະກັດໂຈມຕີໃນຂະນະທ່ີກຳລັງແລ່ນ ຂ້າມເຂດຊາຍແດນຈາກສາທາຣະນະຣັດປະຊາທິປະໄຕ Congo ເຂົ້າໄປໃນເຂດ Cabinda ຂອງ Angola ນັ້ນ ຄົນຂັບລົດ ກັບຜູ້ຊ່ອຍຫົວໜ້າຄູຝຶກຂອງທີມແລະໂຄສົກຂອງທີມໂຕໂກເສັຍຊີວິດ ແລະຄົນອື່ນໆອີກຢ່າງນ້ອຍ 7 ຄົນໄດ້ຮັບບາດເຈັບ ສະຫະຣັດມີກຳໜົດຈະມອບໂອນຄວາມຮັບຜິດຊອບ ໃນການບໍລິຫານສູນກັກຂັງ ຢູ່ທີ່ຖານທັບອາກາດ Bagram ໃຫ້ແກ່ເຈົ້າໜ້າທີ່ອັຟອານິສ ຖານໃນອີກບໍ່ນານນີ້ ລຸນຫລັງທີ່ໄດ້ມີສຽງຕຳໜິຕິຕຽນອອກມາວ່າມີການ ລະເມີດສິດທິມະນຸດ ຢູ່ໃນຄຸກແຫ່ງນັ້ນ ກະຊວງປ້ອງກັນປະເທດອັຟການີສຖານ ປະກາດວ່າ ໄດ້ມີການລົງນາມ ໃນສັນຍາມອບໂອນຄວາມຮັບຜິດຊອບດັ່ງກ່າວນັ້ນ ໃນວັນເສົາວານນີ້ ສັນຍາບົ່ງວ່າ ລັດຖະບານອັຟການີສຖານ ຈະຮັບຜິດຊອບດ້ານການສືບສວນ ການກັກຂັງ ແລະການດຳ ເນີນຄະດີ ພວກນັກໂທດທັງຫລາຍ ທາງການກະຊວງປ້ອງກັນປະ ເທດກ່າວຕື່ມວ່າ ກຳລັງທະຫານຈະເລີ່ມ ເຝິກແອບເອົາຄວາມຮັບ ຜິດຊອບໃນບໍ່ເທົ່າມື້ຂ້າງໜ້ານີ້ ຄຸກທີ່ວ່ານີ້ຊື່ງຕັ້ງຢູ່ໄກ້ນະຄອນຫລວງ ກາບູລ ເຄີຍເປັນບ່ອນສຳຫລັບ ກັກຂັງທີ່ຖືກຈັບໄດ້ໃນລະວ່າງການ ບຸກໂຈມຕີທີ່ນຳໂດຍສະຫະລັດແລະອົງການເນໂຕ້ ຕໍ່ຕ້ານກຸ່ມຕາລິບານທີ່ເລີ່ມຕົ້ນເມື່ອປີ 2001 ນັ້ນ ກຳລັງທະຫານສະຫະລັດຖືກກ່າວຫາວ່າ ໄດ້ທຸບຕີນັກໂທດສອງຄົນຈົນເຖິງແກ່ຄວາມຕາຍ ທີ່ຖານທັບອາກາດບາກຣາມໃນປີ 2002 ກຸ່ມ ສິດທິມະນຸດໄດ້ຕຳໜິຕິຕຽນ ສະຫະລັດທີ່ທຳການກັກຂັງພວກນັກໂທດ ເປັນເວລາດົນນານ ໂດຍທີ່ບໍ່ມີການກ່າວຫາຄວາມຜິດຂອງເຂົາເຈົ້າ ປັດຈຸບັນນີ້ມີນັກໂທດຢູ່ຄຸກທີ່ຖານທັບອາກາດບາກຣາມ ຈຳນວນ ປະມານ 700 ຄົນ Ayatollah Ali Khamenei ຜູ້ນຳສູງສຸດຂອງອິຣ່ານ ໄດ້ຮຽກຮ້ອງກຳລັງຮັກສາຄວາມປອດ ໄພຂອງທ່ານໃຫ້ເອົາບາດກ້າວທ່ີແຂງແຮງໃນການຕໍ່ຕ້ານກັບພວກປະທ້ວງຄັດຄ້ານຣັຖບານນັ້ນ ທ່ານ Khamenei ກ່າວວ່າ ພວກເຈົ້າໜ້າທ່ີຕ້ອງປະຕິບັດໜ້າທີ່ຂອງຕົນໃນການຕໍ່ຕ້ານພວກທ່ີທ່ານເອີ້ນວ່າ ສໍ້ຣາດບັງຫລວງແລະກໍ່ຄວາມວຸ້ນວາຍນັ້ນ ແຕ່ທ່ານກ່າວວ່າ ພວກເຈົ້າໜ້າທ່ີຕ້ອງປະຕິບັດຕາມກົດລະ ບຽບໃນການປະເຊີນໜ້າກັບພວກປະທ້ວງນັ້ນ ແລະວ່າພວກເຈົ້າໜ້າທ່ີຮັກສາຄວາມປອດໄພຈະຕ້ອງຫລີກລ້ຽງການເອົາມາດຕະການໂດຍພະລະການ ຖ້ອຍຖະແຫລງຂອງທ່ານ Khamenei ມີຂຶ້ນຫລັງຈາກເກີດຄວາມ ຮຸນແຮງຄັ້ງຮ້າຍແຮງທ່ີສຸດໃນອິຣ່ານ ນັບແຕ່ເດືອນມິຖຸນາປີແລ້ວນີ້ເປັນຕົ້ນມາ ເວລາປະທານາທິບໍດີ Mahmoud Ahmadinejad ຊະນະການເລືອກຕັ້ງທ່ີເປັນບັນຫາໂຕ້ແຍ່ງກັນ ຊຶ່ງພວກສະໜັບສະໜຸນຝ່າຍຄ້ານກ່າວວ່າ ມີການສໍ້ໂກງບັດເລືອກຕັ້ງນັ້ນ ໃນທ້າຍເດືອນຜ່ານມານີ້ ປະຊາຊົນຢ່າງນ້ອຍ 8 ຄົນເສັຍຊີວິດໃນການ ປະທະກັນລະຫວ່າງກຳລັງຮັກສາຄວາມປອດໄພແລະພວກນັກເຄື່ອນໄຫວຝ່າຍຄ້ານນັ້ນ ຄຳປາໄສໃນວັນເສົາວານນີ້ ທ່ານ Khamenei ໄດ້ຕຳໜິ ຕິຕຽນຝ່າຍຕາເວັນຕົກເຊັ່ນກັນ ທີ່ໃຫ້ການສະໜັບສະໜຸນພວກຝ່າຍຄ້ານ ໂດຍກ່າວວ່າ ພວກອຳນາດກົດຂ່ີຂົ່ມເຫັງໄດ້ທຳຄວາມພະຍາຍາມມາເປັນເວລາດົນນານແລ້ວ ເພື່ອຈຳໂຄ່ນລົ້ມອຳນາດປົກຄອງອີສລາມນັ້ນ ຊາວຄຣິສຕຽນໃນເຂດພາກໃຕ້ຂອງອີຍິບ ກ່າວຫາຊາວມູສລິມວ່າເປັນ ພວກວາງເພີງ ໃນຂະນະ ທີ່ຄວາມເຄ່ັງຕຶງລະວ່າງກຸ່ມສາສນາທະວີຮ້າຍແຮງຂຶ້ນ ລຸນຫລັງການຍິງສັງຫານຊາວຄຣິສຕຽນຫົກຄົນ ແລະຕຳລວດ ມູສລິມນຶ່ງຄົນ ເມື່ອວັນພຸດຜ່ານມາ ຢູ່ນອກໂບດສາສະນາຄຣິສ ນິກາຍ Coptic ຊາວຄຣີສຕຽນທີ່ອາໃສຢູ່ໃນບ້ານ Bahjora ກ່າວເມື່ອວັນເສົາວານນີ້ ວ່າ ພວກມູສລິມໄດ້ຈູດເຮືອນ ແລະຮ້ານຄ້າຮ້ານຂາຍຂອງພວກເຂົາ ເຈົ້າໃນຕອນກາງຄືນ ໝູ່ບ້ານດັ່ງກ່າວຢູ່ໄກ້ເມືອງ Nag Hamadi ບ່ອນທີ່ພວກມືປືນເປີດສາກລະດົມຍິງພວກໄປໂບດ ທີ່ກຳລັງອອກມາ ຈາກໂບດ ຫລັງຈາກເສັດພິທີໃນມື້ກ່ອນວັນຄຣີສມັສຂອງນິການ Optic ເມື່ອວັນພຸດອາທິດແລ້ວນີ້ ເມື່ອວັນສຸກຜ່ານມານີ້ ຕຳລວດອີຢິບ ໄດ້ກັກຂັງຜູ້ຊາຍສາມຄົນທີ່ສົງໃສ ວ່າເປັນຜູ້ຂັບລົດກາຍໄປແລ້ວຍິງໃສ່ຄົນພວກນັ້ນ ກະຊວງພາຍໃນ ກ່າວວ່າ ຊາຍທັງສາມຄົນມີປະວັດອາຊຍາກຳມາກ່ອນແລ້ວ ເຈົ້າໜ້າທີ່ກ່າວວ່າ ການໂຈມຕີຄັ້ງນີ້ແມ່ນເພື່ອແກ້ແຄ້ນການຂົ່ມຂືນຊຳເລົາຍິງສາວມູສລິມຄົນນຶ່ງ ໃນເດືອນພະຈິກປີຜ່ານມາໂດຍ ຊາຍຄົນນຶ່ງ ທີ່ນັບຖືນິກາຍ Coptic ໄກ້ໆໝູ່ບ້ານດັ່ງກ່າວ ຕາມທີ່ມີການກ່າວຫານັ້ນ ເມື່ອວັນພະຫັດຜ່ານມາ ຊາຍຄຣິສຕຽນຫລາຍພັນຄົນອອກມາເດີນຂະບວກ ຕາມຖະນົນໃນ ເມືອງ Nag Hamadi ເພື່ອປະທ້ວງຕໍ່ເຫດການ ຍິງສັງຫານ ນັ້ນ ພວກວາງເພີງໃນມາເລເຊັຍໄດ້ແກວ່ງລະເບີດໄຟໃສ່ໂບດຄຣີສຕຽນອີກ 2 ແຫ່ງໃນຂະນະ ທ່ີຄວາມເຄັ່ງຕຶງກຳລັງເພີ່ມຂຶ້ນກ່ຽວກັບການໃຊ້ຄຳ Allah ຂອງພວກທ່ີບໍ່ເປັນມຸສລິມນັ້ນ ບັນດາເຈົ້າໜ້າ ທ່ີກ່າວໃນ ວັນອາທິດມື້ນີ້ວ່າ ການໂຈມຕີສອງບັ້ນດັ່ງກ່າວທີ່ເມືອງ Taiping ໃນແຄວ້ນ Perak ທາງພາກເໜືອຂອງປະເທດ ໄດ້ເຮັດໃຫ້ຈຳນວນການໂຈມຕີດ້ວຍລະເບີດເພີ່ມຂຶ້ນເປັນ 6 ຄັ້ງ ນັບແຕ່ວັນສຸກແລ້ວນີ້ເປັນ ຕົ້ນມາ ແຕ່ບໍ່ມີລາຍງານແຈ້ງໃຫ້ຊາບກ່ຽວກັບຜູ້ບາດເຈັບ ເຖິງແມ່ນມີການໂຈມຕີດັ່ງກ່າວນີ້ກໍຕາມ ແຕ່ພວກນັບ ຖືສາສະໜາຄຣີສ ຕຽນ ກໍຍັງພາກັນໄປຮ່ວມພິທີທາງສາດສະໜາຢູ່ໃນວັນອາທິດມື້ນີ້ ຊຶ່ງເປັນການສະແດງໃຫ້ເຫັນເຖິງການປຸ້ມລຸມກັນຕໍ່ຕ້ານພວກໂຈມຕີ ທ່ີບໍ່ຮູ້ວ່າແມ່ນພວກໃດນັ້ນ ໂບດ Lutheran ໃນນະຄອນຫລວງ ກົວລາລຳເປີໄດ້ຖືກແກ່ວງລະເບີດໄຟໃສ່ໃນວັນເສົາວານນີ້ ແລະໃນມື້ວັນສຸກນັ້ນ ພວກວາງເພິງກໍໄດ້ທຳການໂຈມຕີໂບດອີກ 3ແຫ່ງໃນຂົງເຂດດຽວກັນ ຊຶ່ງໂບດແຫ່ງນຶ່ງ ໄດ້ຖືກໄຟໄໝ້ຢ່າງຮ້າຍແຮງ ຄວາມເຄັ່ງຕຶງທາງ ສາດສະໜາໃນມາເລເຊັຍ ທ່ີພົນລະເມືອງສ່ວນໃຫຍ່ ເປັນຊາວມຸສລິມ ໄດ້ເພີ່ມຂຶ້ນເລື້ອຍມາ ນັບແຕ່ສານສູງສຸດຂອງມາເລເຊັຍໄດ້ຕັດສິນຕ່າວປິ້ນ ໃນເດືອນທັນວາ ຂໍ້ຫ້າມຂອງຣັຖບານທີ່ຫ້າມ ພວກທ່ີບໍ່ແມ່ນມຸສລິມ ໃຊ້ຄຳວ່າ Allah ຫລື ພະເຈົ້າ ນັ້ນ